REGULAMENT

de organizare și funcționare al Clubului Sportiv Municipal Tîrgu Mureș

CAPITOLUL I. Dispoziții Generale

Art.1. Clubul Sportiv Municipal Tîrgu Mureș (C.S.M.TG.M.) este persoană juridică de drept public, organizată sub forma unei instituții publice, înființată prin hotărâre a Consiliului Local, în subordinea Primarului, care funcționează în temeiul legii 69/2000 a educației fizice și sportului și a legii 215/2001 a administrației publice locale, cu modificările și completările ulterioare, finanțată din venituri proprii și credite bugetare acordate de la bugetul local al Municipiului Tîrgu Mureș, în condițiile legii.

Art.2. C.S.M.TG.M. are deplină autonomie în stabilirea și realizarea programelor proprii în consens cu politicile sportive elaborate la nivel național și local.

Art.3. (1) Denumirea structurii sportive este: Clubul Sportiv Municipal Tîrgu Mureș ( CSMTGM).

(2) Se stabilește sediul instituției în Municipiul Tîrgu Mureș, str.Nicolae Grigorescu nr.19, județul Mureș, Casa de Cultură Mihai Eminescu.

(3) Însemnele și culorile acestuia sunt: emblema orașului Tîrgu Mureș pe culori ALB-ALBASTRU-ROȘU, cu inscripția completă sau inițialele C.S.M.TG.M.

(4) Schimbarea denumirii însemnelor și culorilor poate fi efectuată numai prin Hotărâre a C.L.M. TG. Mureș, adoptată cu majoritate simplă de voturi, pe baza avizului Ministerului Tineretului și Sportului și a raportului motivat al inițiatorului unei astfel de operațiuni.

CAPITOLUL II Scopul și obiectul de activitate

Art.4. (1) Clubul Sportiv Municipal Tîrgu Mureș este înființat în scopul organizării și administrării activității sportive și are drept obiectiv promovarea uneia sau mai multor discipline sportive, practicarea acestora de către membrii lor și participarea la activitățile și competițiile sportive.

(2) Se urmărește dezvoltarea sportului de performanță la nivelul Municipiului Tîrgu Mureș, selecția continuă, pregătirea sportivă și participarea sportivilor propriila competiții interne și internaționale, precum și organizarea de competiții și evenimente sportive.

Art.5.(1) Obiectul de activitate al C.S.M.TG.M. este :

1. Selecția, pregătirea, realizarea performanței și participarea la competiții naționale și internaționale,
2. Initierea, organizarea și desfășurarea de competiții și acțiuni sportive, pe ramuri de sport, în conformitate cu statutul și regulamentele federațiilor sportive române;
3. Inițierea și organizarea de programe și acțiuni de atragere a cetățenilor și a tinerilor, în special, la practicarea sportului și de promovare a mișcării sportive, precum și selecția tinerelor talente în colaborare cu instituțiile de învățământ;
4. Promovarea, sprijinirea și însușirea voluntariatului și a mișcării de voluntariat ca organizație gazdă sau beneficiar al activității de voluntariat la nivel național și/sau internațional, în condițiile Legii nr.78/2014, cu respectarea independenței și diversității acesteia, în activitățile de interes public din domeniile sportiv, științific și de cercetare, educațional și de tineret; promovarea activităților de voluntariat și realizarea de parteneriate cu organizații naționale și internaționale în acest scop;
5. Promovarea spiritului fair-play, combaterea și prevenirea violenței și dopajului în activitatea sportivă;
6. Înființarea sau desființarea de noi secții pe ramuri de sport;
7. Atragerea de sponsori, coordonarea și facilitarea sponsorizării activității sportive de către agenții economici, persoane fizice și juridice, din țară și străinătate;
8. Acordarea de burse, premii și prime, organizarea de cursuri de specialitate, cantonamente, în țară și străinătate;
9. Desfășurarea altor activități în vederea realizării scopului și a obiectului de activitate, în condițiile legii;

(2) C.S.M.TG.M. promovează, cu prioritate, următoarele discipline, secții pe ramuri de sport: polo, baschet, fotbal, futsal, natație lupte, popice, atletism,tenis, tenis de masă, volei, handbal, arte marțiale, motociclism, haltere, ciclism, automobilism, carting, scrimă.

CAP.III Structura Organizatorică, organele de conducere și control

Art.6.Structura organizatorică a C.S.M.TG.M., concretizată în organigramă, se întocmește de către instituție, cu consultarea direcțiilor de specialitate din aparatul de specialitate al Primarului și se aprobă de către Consiliul Local al Municipiului Tîrgu Mureș, la propunerea Primarului.

**Art.7.** Conducerea executivă a instituției este asigurată de un director executiv numit de către Primarul Municipiului Tîrgu Mureș pe o perioadă de 1 an după care se organizează concurs; acesta va propune structura funcțională, astfel încât să fie asigurată coordonarea activității sportive, economice și administrare.

Comitetul director este format dintr-un număr de 9 membrii, din care unul este Directorul executiv, 5 membrii din partea Consiliului Local al Municipiului Tîrgu Mureș și 3 membrii- persoane desemnate din executivul Municipiului Tîrgu Mureș.

Coordonarea și controlul clubului se asigură de către Directorul executiv și respectiv Comitetul director și Director executiv.

Art.8. COMITETUL DIRECTOR AL **C.S.M.TG.M**.

Comitetul Director este alcătuit dintr-un număr de pana la 9 membri, din care unul este Directorul executiv, 5 membrii din partea Consiliului Local al Municipiului Tîrgu Mureș și 3 membrii- persoane desemnate din executivul Municipiului Tîrgu Mureș.

* 1. Comitetul Director are următoarele atribuţii:

a) Avizează proiectul bugetului C.S.M.TG.M. şi contul de incheiere al exerciţiului bugetar;

b)Dezbate problemele privitoare la conducerea tuturor sectoarelor instituţiei;

c)Dezbate problematica legala cu privire la derularea unor investiţii, necesitatea unor dotări specifice şi aprovizionarea cu materiale necesare desfăşurării în bune condiţii a activităţilor;

d)Avizează structura organizatorica şi a numărului de personal al C.S.M.TG.M. ;

e)Analizează activitatea C.S.M.TG.M. şi propune masuri şi programe de imbunatatire a activităţii;

f)Aprobă modificarea/actualizarea Regulamentului de Organizare și Funcționare a Clubului;

g)Avizează calendarul competiţional intern şi internaţional al C.S.M.TG.M. ;

h)Analizează şi avizează documentaţia care sta la baza proiectelor de hotărâre ale C.L.M.TIRGU MURES care au ca drept scop îmbunătăţirea activităţii C.S.M.TG.M;

i)Dezbate alte probleme ce se impun a fi rezolvate în realizarea obiectivului de activitate al instituţiei;

j)Indeplineşte orice alte atribuţii stabilite prin lege, prin hotărâri ale C.L.M.TG.M. şi dispoziţii ale Primarului pentru buna desfăşurare a activităţii C.S.M.TG.M;

k)Ia măsuri pentru organizarea executării și executarea în concret a activităților specifice instituției;

l)Cooperarea sau asocierea cu persoane juridice române sau străine, cu organizații neguvernamentale și cu alți parteneri sociali, în vederea finanțării și realizării în comun a unor acțiuni sau proiecte de interes public local.

m)Comitetul Director se întruneşte în şedinţe ordinare precum şi în şedinţe extraordinare ori de cate ori este necesar, la convocarea Directorului Executiv, la sediul C.S.M.TG.M. sau în alt loc menţionat în convocare, la data stabilita de către Directorul Executiv.

n)Dezbaterile Comitetului Director se concretizează în hotărâri, care se adopta cu respectarea legislaţiei în vigoare şi care sunt consemnate în registrul de procese-verbale. Acestea au caracter obligatoriu pentru conducerea clubului.

o)Convocările se vor face în scris, cu cel puţin 2 zile lucrătoare înainte de data întrunirii, de către Directorul Executiv, cu indicarea expresa a ordinii de zi, şi vor fi comunicate tuturor membrilor.

p)Deciziile Comitetului Director se vor lua în mod valabil în prezenta a cel puţin jumătate plus unu din numărul membrilor. În cazul în care nu se întruneşte jumătate plus unu din numărul membrilor, şedinţa se va desfăşura cu cei prezenţi. În caz de balotaj, votul Directorului Executiv se considera dublu.

q)Şedinţele Comitetului Director sunt conduse de către Directorul Executiv sau, în lipsa acestuia, de către o alta persoana desemnata, prin hotărâre de către Comitetul Director, dintre membrii acestuia, pentru perioada cat Directorul Executiv este în imposibilitatea de a-şi exercita funcţia. Deciziile Comitetului Director se semnează de către Directorul Executiv, iar în lipsa acestuia de către persoana desemnata sa-l înlocuiască.

r)Lucrările Comitetului Director sunt consemnate în procese verbale şi se semnează de toţi membrii prezenţi ai Comitetului Director.

8.2.Consiliul local are următoarele atribuții :

a)Aprobă bugetul anual de venituri și cheltuieli precum și lista obiectivelor de investiții ;

b)Aprobă structura organizatorică a instituției;

c)Înființarea sau desființarea de noi secții sportive, în condițiile legii.

8.3.Primarul și viceprimarii Municipiului Tîrgu Mureș au următoarele atribuții:

a)Primarul numește directorul executiv al C.S.M.TG.M.

b)Propun alocarea de la bugetul local a fondurilor necesare finanțării clubului, pe baza notelor de fundamentare întocmite de directorul executiv.

8.4.Directorul executiv are următoarele atribuții:

1. exercită funcția de ordonator terțiar de credite și are următoarele atribuții:
2. Analizează și propune spre aprobare politicile de dezvoltare a clubului;
3. Aprobă programele și planurile de activitate ale clubului, calendarul competițional anual intern și internațional și analizează periodic stadiul realizării acestora prezentând Consiliului Local raportul privind aceste programe;
4. Aprobă regulamentul intern al instituției;
5. Elaborează programul anual de achiziții pe baza necesităților și priorităților comunicate de celelalte compartimente și a analizelor și evaluărilor efectuate cu referire la consumurile și cheltuielile din anii anteriori/ întocmește bugetul de venituri și cheltuieli propriu și bilanțul contabil și le supune aprobării Consiliului Local Tîrgu Mureș;
6. Elaborează și supune spre aprobare Consiliului Local Tîrgu Mureș programele de investiții ale instituției;
7. Întocmește în acord cu scopul, obiectivele și activitățile clubului statul de funcții și-l supune aprobării CL TG. Mureș;
8. Urmărește buna gospodărire și folosire a patrimoniului aflat în administrare;
9. Stabilește modul în care se utilizează bugetul – execuția bugetară și întreprinde toate diligențele în vederea obținerii unor fonduri extrabugetare
10. Stabilește modul în care se acordă premiile, primele și bursele acordate la concursurile de specialitate în țară și străinătate;
11. Numește personalul din structura organizatorică a clubului și aplică sancțiunile disciplinare în cazul săvârșirii unor abateri disciplinare, după caz;
12. Încheie acorduri de colaborare cu alte persoane fizice;
13. Organizează și conduce toate activitățile economice, tehnice, sociale și de altă natură ale clubului. Coordonează și controlează modul în care se desfășoară activitatea în cadrul secțiilor de ramură de sport și de către antrenori în vederea realizării scopului și a obiectului de activitate;
14. Reprezintă clubul în relațiile cu terții;
15. Urmărește pregătirea și participarea sportivilor la competițiile prevăzute în calendarul competițional și organizează competițiile proprii și acțiunile de selecție a sportivilor;
16. Aprobă necesarul de echipamente și materiale sportive pentru secțiile clubului;
17. Coordonează realizarea serviciilor prestate de către club;
18. Ia măsuri pentru organizarea executării și executarea în concret a activităților specifice instituției.

Art.9. C.S.M.TG.M. se afiliază la federațiile sportive naționale corespunzătoare secțiilor pe ramură de sport și dupa caz la asociațiile județene pe ramură de sport

Art.10. Operațional, C.S.M.TG.M. este structurat pe birouri și compartimente.

CAPITOLUL IV Finanțare

Art.11. Clubul sportiv este finanțat prin bugetul anual de venituri și cheltuieli propriu administrat în condițiile prevăzute de legislația în vigoare privind finanțele publice.

1. Bugetul anual al C.S.M.TG.M cuprinde la partea de venituri:

* Venituri proprii pe structura clasificației bugetare;
* Credite bugetare de la bugetul local;
* Alte surse în condițiile legii fără a se limita la venituri din activități economice realizate în legătură directă cu scopul și obiectul de activitate;
* Donații și sume sau bunuri primite din prin sponsorizări, venituri obținute din reclamă și publicitate, venituri obținute din valorificarea bunurilor aflate în administrare, indemnizații obținute din participarea la competițiile și demonstrațiile sportive, indemnizații obținute din transferul sportivilor;
* Sume obținute de la bugetul de stat pentru finanțarea unor programe sportive de utilitate publică, credite obținute pe baza unor convenții/contracte în conformitate cu dispozițiile legale;

1. Liberalitățile de orice fel vor putea fi acceptate potrivit legii, numai dacă nu sunt grevate de condiții sau sarcini care ar afecta patrimoniul C.S.M.TG.Mureș sau de natură să impună o conduită morală, contrară scopului și obiectului de activitate al acestuia;
2. Cheltuielile vor fi structurate astfel:
3. De personal;
4. Cu bunuri și servicii;
5. De capital;
6. Convenții civile, prestări servicii
7. Alte cheltuieli permise de lege

**CAP.V.Activitatea clubului -recompense-măsuri disciplinare**

**Art.12** (1) În procedura de selecție efectuată de club, pot fi identificați sportivi, care prin încheierea unui act bilateral cuprinzând drepturi și obligații reciproce sau prin voluntariat, se vor legitima în cadrul structurii sportive și vor urma programe de pregătire sportivă menite să atingă o performanță care să permită participarea la competiții interne și internaționale.

(2) Pentru rezultate deosebite obținute în competițiile interne și internaționale, ca și pentru recunoașterea contribuției unor specialiști sau persoane fizice ori juridice la dezvoltarea activității sportive, C.S.M.TG.Mureș poate acorda următoarele recompense:

\* titlul de membru de onoare al C.S.M. TG.Mureș, cât și distincții, trofee, prime și premii.

Activitatea financiară a C.S.M. TG.Mureș și cheltuielile ocazionate de către club sunt realizate exclusiv cu respectarea H.G. 1447/2007 privind aprobarea Normelor financiare pentru activitatea sportivă, modificată prin H.G. 888/2013.

În virtutea acestor reglementări sportivii legitimați ai C.S.M.TG.Mureș pot beneficia de prime de pregătire sportivă, acordate din veniturile proprii ale clubului ori din donațiile și sponsorizările obținute cu această destinație.

Totodată, taxele de transfer și comisioanele impresarilor, aferente transferurilor sportivilor, cât și toate celelalte taxe necesare desfășurării activității sportive, vor putea fi achitate atât din veniturile proprii cât și din sume provenite de la bugetul local.

1. Abaterile de la regulamentul de organizare și funcționare, precum

și la regulamentul de ordine interioară, se analizează de organele de conducere ale C.S.M.TG.Mureș, care, în funcție de gravitatea acestora, pot aplica următoarele sancțiuni:

Pentru sportivii și oficialii ramurilor sportive:

1. Avertisment;
2. Amendă;
3. Propune federațiilor sportive naționale suspendarea temporară sau definitivă din activitatea sportivă;
4. Măsurile disciplinare se aplică structurilor sportive afiliate la federațiile naționale (cluburi, asociații sportive, secții sportive), oficialilor acestora, jucătorilor și arbitrilor pentru abaterile de la normele de etică sportivă, de joc și de competiții, de organizare și disciplină, astfel cum sunt reglementate de fiecare federație națională prin regulament propriu;
5. Cuantumul amenzilor se stabilește de către Consiliul Local Municipal pentru fiecare ramură sportivă în parte, cu respectarea competențelor ce derivă din legislația în vigoare și a normelor fiecărei federații sportive și se menționează în Regulamentul de Ordine Interioară.

CAP. VI-Dispoziții finale -drepturi exclusive

ART. 13. C.S.M.TG.Mureș este supus înregistrării în Registrul Sportiv și obținerii Certificatului de identitate sportivă.

ART.14. C.S.M.TG.Mureș deține exclusivitate cu privire la:

1. Dreptul asupra imaginii de grup sau individuale, statică și în

mișcare a sportivilor înregistrați în cadrul clubului, când aceștia se află în echipament de concurs și de reprezentare și participă la competiții în numele clubului;

1. Dreptul de folosință asupra siglei/emblemei/însemnelor clubului;
2. Dreptul de reclamă, publicitate și televiziune la competițiile pe care le organizează sau la care participă, după caz.

Aceste drepturi pot fi cesionate numai pe baza hotărârii Consiliului Local;

Prezentul Regulament se completează cu dispozițiile Legii

educației fizice și sportului nr.69/2000, cu modificările și completările ulterioare, a Legii administrației publice locale nr.215/2001, republicată, cu modificările și completările ulterioare, ale regulamentelor federațiilor naționale la care C.S.M.TG.Mureș va fi afiliat, precum și cu celelalte prevederi ale legislației în vigoare aplicabile și se modifică și completează ori de câte ori intervin modificări în structura organizatorică a Clubului Sportiv Municipal sau, după caz, în conformitate cu reglementările intrate în vigoare la o dată ulterioară aprobării acestuia.